钦定古今图书集成/明伦汇编/氏族典/第106卷 > 裴寂
## 钦定古今图书集成/明伦汇编/氏族典/第106卷 > 裴寂

按《唐书裴寂传》：“寂字元真，蒲州桑泉人。隋开皇中，调
左亲卫，大业中为齐州司户参军，历侍御史晋阳宫
副监。唐公雅与厚，秦王与刘文静方建大计，未敢白，
公以寂最厚善，以情告之。寂尝以宫人侍唐公，恐事
发诛间，饮酣，乃白秦王将举兵状，唐公然所计。兵起，
寂进宫女五百，米九百万斛。长安平，迁大丞相府长”
史，进魏国公。隋帝禅位，拜尚书右仆射，贵震当世。武
德二年，刘武周寇太原，寂请行，兵大溃。高祖薄其过，
下诏慰谕，俾留抚。河东。复败，召还，帝责让良久。俄释
之，遇待如初。四年，改铸钱，赐一𬬻，得自铸。又聘其女
为赵王元景妃。迁左仆射。九年，册拜司空。浮屠法雅
坐訞言，辞连寂，坐免归。未几，放静州。帝念寂功，诏入
朝。卒，子律师嗣。